**Informatīvais ziņojums**

**“Par valsts līdzdalības saglabāšanu sabiedrībā** **ar ierobežotu atbildību “Latvijas Lauku konsultāciju un izglītības centrs””**

**I. Ievads**

Publiskas personas kapitāla daļu un kapitālsabiedrību pārvaldības likuma (turpmāk – Kapitālsabiedrību pārvaldības likums) 7. pantā noteikts, ka publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Kapitālsabiedrību pārvaldības likuma 4. panta nosacījumiem, ja likumā nav noteikts, ka attiecīgās kapitālsabiedrības kapitāla daļas vai akcijas nav atsavināmas. Lēmumu par publiskas personas līdzdalības saglabāšanu kapitālsabiedrībā pieņem attiecīgās publiskās personas augstākā lēmējinstitūcija, lēmumā ietverot arī kapitālsabiedrības vispārējo stratēģisko mērķi. Sākotnējo lēmumu par valsts līdzdalības saglabāšanu sabiedrībā ar ierobežotu atbildību “Latvijas Lauku konsultāciju un izglītības centrs” (turpmāk – LLKC) Zemkopības ministrijas personā Ministru kabinets pieņēmis 2016. gada 21. jūnijā (prot. Nr. 30, 44.§).

Ievērojot minēto, šajā informatīvajā ziņojumā ir izvērtēta valsts līdzdalības LLKC nepieciešamība arī turpmāk, kā arī piedāvāts valsts līdzdalības vispārējais stratēģiskais mērķis.

**II. Vēsturiskās un pašreizējās situācijas izklāsts**

LLKC dibināts 1991. gada 1. februārī. Tā izveidošanas pamatmērķis bija nodrošināt konsultatīvos pakalpojumus zemnieku saimniecībām.

LLKC kā bezpeļņas organizācija tika izveidota 1997. gada 7. maijā ar Ministru kabineta rīkojumu Nr. 217 “Par bezpeļņas organizāciju sabiedrību ar ierobežotu atbildību "Latvijas Lauksaimniecības konsultāciju un izglītības atbalsta centrs"”. LLKC reģistrēts Latvijas Republikas Uzņēmumu reģistrā 1997. gada 19. jūnijā ar vienoto reģistrācijas numuru 40003347699 un izveidots, ar 1997. gada 1. jūliju likvidējot Zemkopības ministrijas pārziņā esošās valsts iestādes:

* Latvijas Lauksaimniecības konsultāciju centru un tā struktūrvienību – valsts iestādi “Kvalifikācijas celšanas institūts”;
* Mācību metodisko centru.

2004. gada 9. novembrī, pamatojoties uz dalībnieku kopsapulces lēmumu, LLKC tika ierakstīts Komercreģistrā kā sabiedrība ar ierobežotu atbildību “Latvijas Lauku konsultāciju un izglītības centrs”.

Lai nodrošinātu no valsts budžeta un Eiropas Savienības (turpmāk – ES) līdzekļiem finansētu pasākumu īstenošanai paredzētā finansējuma un izdevumu nošķirtību no komercpakalpojumu un projektu finansējuma ieņēmumiem un izdevumiem, LLKC tiek nodrošināta nodalīta grāmatvedības uzskaite. Izveidotā grāmatvedības uzskaites sistēma nodrošina finansējuma izsekojamību pa nodalāmajiem ieņēmumu un izmaksu posteņiem, tostarp darbinieku atlīdzības, transporta, biroja izdevumu, kapitālieguldījumu u.c. posteņiem.

2010. gada 1. martā LLKC reorganizēts vēlreiz, pievienojot tam Valsts meža dienesta struktūrvienību Konsultāciju pakalpojumu centru, kas likvidēts saskaņā ar Valsts meža dienesta 2010. gada 25. janvāra rīkojumu Nr. 14 “Par Konsultāciju pakalpojumu centra (KPC) likvidāciju”. Atbilstoši Zemkopības ministrijas vadības apspriedes lēmumam Konsultāciju pakalpojumu centra funkcija tika nodota LLKC. Tādējādi kopš 2010. gada LLKC izveidota jauna struktūrvienība, kas ierakstīta Komercreģistrā kā LLKC filiāle “Meža konsultāciju pakalpojumu centrs”.

Patlaban LLKC darbojas visā Latvijas teritorijā un tam ir 26 reģionālie biroji, kas īsteno darbības komercsabiedrībai izvirzīto mērķu izpildei.

Pēc Latvijas Republikas Uzņēmumu reģistra datiem, LLKC apmaksātais un reģistrētais pamatkapitāls kopš 2015. gada 12. marta ir 1 139 326,00 (viens miljons viens simts trīsdesmit deviņi tūkstoši trīs simti divdesmit seši) *euro*. LLKC kapitāla daļas pieder tās dibinātājiem – Zemkopības ministrijai, kas ir valstij piederošo kapitāla daļu turētāja, un biedrībai “Latvijas Zemnieku federācija” (reģistrācijas Nr. 40008028935). Valstij Zemkopības ministrijas personā pieder 1 131 580 (viens miljons viens simts trīsdesmit viens tūkstotis pieci simti astoņdesmit) jeb 99,32 % kapitāla daļu, savukārt biedrībai “Latvijas Zemnieku federācija” pieder 7 746 (septiņi tūkstoši septiņi simti četrdesmit seši) jeb 0,68 % kapitāla daļu.

LLKC veic darbību, kas pamatā ir saistīta ar tai deleģēto valsts pārvaldes uzdevumu izpildi, kā arī komercdarbību brīvā tirgū realizētu pakalpojumu sniegšanā tādās jomās, kurās tirgus nav spējīgs nodrošināt sabiedrības interešu īstenošanu un sistemātiski rodas pakalpojumu nepietiekamība. Saskaņā ar *NACE* klasifikatoru LLKC veic tādu komercdarbību kā konsultēšana komercdarbībā un vadībzinībās (70.22.).

Pēc 2019. gada pārskata datiem, LLKC ieņēmumi no deleģētajiem valsts pārvaldes uzdevumiem ir aptuveni 35%, savukārt ieņēmumi no brīvā tirgū realizētajiem pakalpojumiem – 29% un ieņēmumi no projektiem – 36%.

Zemkopības ministrija kā LLKC valsts kapitāla daļu turētāja vērtējusi arī iespējamo LLKC juridiskā statusa maiņu, pārveidojot to par publisko aģentūru, un secinājusi, ka LLKC efektīvākais un vēlamākais ir kapitālsabiedrības statusa modelis.

LLKC darbība kapitālsabiedrības statusā ir efektīva, jo tādējādi tiek nodrošināts nozīmīgs pakalpojumu kopums valstij svarīgā tautsaimniecības nozarē, sniedzot kvalitatīvus pakalpojumus un apmierinot tirgus pieprasījumu. Kapitālsabiedrības statusa modelis un tā priekšrocības dod iespēju LLKC valsts deleģētos uzdevumus pildīt efektīvāk, jo var būt neatkarīgi un tādējādi operatīvāk pieņemt lēmumus un LLKC vadība var lietderīgi izmantot administratīvos un finanšu resursus, vidēji un ilgtermiņā plānot LLKC darbības, kā arī piesaistīt atbilstošas kvalifikācijas personālu.

**III. LLKC nozīme lauksaimniecības nozarē, darbības tvērums un vispārējais stratēģiskais mērķis**

LLKC ir liela nozīme valstij stratēģiski svarīgā tautsaimniecības nozarē – lauksaimniecības (tostarp mežsaimniecības) nozares attīstības veicināšanā, nodrošinot LLKC deleģēto valsts pārvaldes uzdevumu izpildi.

Lauksaimniecība jau vēsturiski ir izveidojusies un joprojām ir viena no svarīgākajām un tradicionālākajām Latvijas tautsaimniecības nozarēm, kas nodrošina lauksaimniecības produktu ražošanu un darbu lauku reģionu iedzīvotājiem, kā arī veido raksturīgo lauku ainavu. Tādēļ lauksaimniecība uzskatāma par būtisku lauku attīstības un visas valsts ekonomikas stabilitātes faktoru. Lai gan lauksaimniecības veidotās pievienotās vērtības īpatsvars kopējā iekšzemes kopproduktā (turpmāk – IKP) pēdējo 25 gadu laikā ir samazinājies, ja analizē lauksaimniecības pievienotās vērtības dinamiku absolūtos skaitļos, var secināt, ka no 1995. līdz 2019. gadam (ar izņēmumiem atsevišķos gados) kopumā ir vērojams lauksaimniecības radītās pievienotās vērtības pieaugums 817 milj. *euro* apmērā analizētajā periodā jeb vidēji par 34 milj. eiro gadā ar pieauguma tempu 6% gadā. Latvijas iestāšanās ES 2004. gadā un veiksmīga nacionālā un ES atbalsta izmantošana Kopējās lauksaimniecības politikā (turpmāk – KLP) ir devusi spēcīgu impulsu lauksaimniecības nozares attīstībai.

Būtiskākais resurss lauksaimnieciskajā ražošanā ir zeme. Izmantotās lauksaimniecībā izmantojamās zemes (turpmāk – LIZ) platības kopš 1990. gada ir gan strauji samazinājušās, gan palielinājušās. Straujš izmantotās LIZ samazinājums bija vērojams laikā no 1990. gada līdz 1999. gadam, kad platība samazinājās no 2,53 milj. ha līdz aptuveni 1,6 milj. ha. Latvijai iestājoties ES, izmantotās LIZ platība palielinājās līdz 1,86 milj. ha 2006. gadā. 2016. gadā atkal bija vērojams palielinājums, sasniedzot 1,93 milj. ha. 2018. gadā LIZ Latvijā no visiem zemes lietojuma veidiem veidoja 36 % jeb 2,32 milj. ha.

Lielākā daļa LIZ atrodas fizisko personu īpašumā (77%), juridisko personu īpašumā – 21%, bet 1% atrodas gan pašvaldību, gan valsts un valsts institūciju īpašumā. Zemes lietošanas veida “mežs” lielākais īpatsvars atrodas valsts un valsts institūciju īpašumā (44%), savukārt fizisko personu īpašumā – 38%, juridisko personu īpašumā – 17% un pašvaldībām pieder 1%.

Atbilstoši lauku saimniecību struktūras apsekojuma rezultātiem lauku saimniecību skaits kopš 2010. gada ir samazinājies par 16% līdz 69 933 saimniecībām 2016. gadā. Latvijas lauku saimniecību struktūrā skaita ziņā dominē (85%) ļoti mazas un mazas lauku saimniecības, kuru ekonomiskais lielums nepārsniedz 15 000 *euro* standarta izlaidi. Savukārt mazās un vidējās saimniecības (ar standarta izlaidi līdz 50 000 *euro*) veido 94% no saimniecību kopskaita, un šo saimniecību īpatsvars lauksaimniecības nodarbinātībā ir virs 70%. Mazo saimniecību skaita kritumu veicinājušas arī pievilcīgākas nodarbinātības iespējas, ko sniedz citas, ar lauksaimniecību nesaistītas nozares un darba iespējas pilsētās un ārzemēs, kā arī apstāklis, ka vecāka gadagājuma lauksaimniekiem nav darba turpinātāju. Vērtējot lauku saimniecību skaitu pēc LIZ platības, secināms, ka 86% saimniecību nepārsniedz 30 ha lielumu, kas ir tuvs rādītājs saimniecību vidējam lielumam Latvijā – 27,6 ha. Nodrošinot konsultatīvo un izglītojošo pakalpojumu atbalstu mazo un vidējo saimniecību īpašniekiem, īstenojot mērķtiecīgus pasākumus nelauksaimnieciskā uzņēmējdarbības veicināšanai un jauniešu atbalstam uzņēmējdarbībai laukos, LLKC sniedz būtisku ieguldījumu Latvijas lauku apdzīvotības saglabāšanā, mazinot negatīvās migrācijas tendences.

Savukārt lielo saimniecību grupa (ar standarta izlaidi no 50 000 līdz 500 000 *euro*) veido tikai 5,6% no kopējā saimniecību skaita Latvijā.

Neatkarīgi no saimniecības lieluma zināšanas un izpratne par dažādiem ar nozari saistītiem jautājumiem ir bijušas aktuālas vienmēr, tāpēc Latvijā, tāpat kā citās ES un pasaules valstīs, ir izveidots lauksaimniecības konsultāciju dienests. Šādu dienestu juridiskās formas un īpašnieku struktūra ir dažādas un laika gaitā mainījušās. Tomēr virkne valstu ES un citviet pasaulē pēdējo 40 gadu laikā ir īstenojusi savu lauksaimniecības konsultāciju dienestu privatizāciju. Šim procesam ir bijusi gan pozitīva, gan negatīva ietekme. Ir valstis, kas iekšēji diskutē par valstij piederošas konsultāciju sistēmas atkārtotu izveidi. Savukārt Jaunzēlande (šajā valstī lauksaimniecība raksturojama kā ļoti liberāla tirgus apstākļos strādājoša lauksaimniecība) jau ir spērusi pirmos soļus situācijas apzināšanai un mainīšanai. Jaunzēlandē 20. gadsimta 80. gados tika privatizēts konsultāciju dienests, bet patlaban tiek plānots ieguldīt piecus miljonus dolāru, lai turpmāko četru gadu laikā izveidotu publisku lauksaimniecības konsultāciju dienestu. Tas tiek darīts, pamatojoties uz esošās sistēmas trūkumiem, kas identificēti Jaunzēlandes Galveno nozaru ministrijas (*Ministry for Primary Industries*) pasūtītajā pētījumā. Tajā ir apkopota Jaunzēlandes konsultāciju nodrošinātāju sniegtā informācija, kā arī zinātniskajās datubāzēs atrodamā informācija par attīstīto valstu, kā ES dalībvalstu, Apvienotās Karalistes, ASV, Austrālijas, un tādu nozīmīgu lauksaimniecības produkcijas eksportējošo valstu kā Argentīna un Čīle lauksaimniecības konsultāciju sistēmu pieredzi periodā no 2010. līdz 2020. gadam. Galvenās atziņas ir šādas:

* pastāvot privātam konsultāciju dienestam, konsultācijas balstās gandrīz tikai uz ražošanas apjomu veicinošu zināšanu pārnesi, atstājot otrajā plānā tādus svarīgus jautājumus kā vides aizsardzības jautājumi, klimata pārmaiņas mazinoša lauksaimniecības prakse, dabas daudzveidības saglabāšana, lauku apvidu ainaviskuma saglabāšana un citi ar sabiedrisko labumu saistīti aspekti;
* privāti konsultāciju dienesti par saviem galvenajiem klientiem uzskata maksātspējīgāko lauksaimnieku daļu. Šie klienti arī vieglāk un veiksmīgāk ievieš dzīvē jaunās tehnoloģijas un līdz ar to novērtē konsultantu ieteikumus. Mazām un vidējām lauku saimniecībām konsultāciju pieejamība ir stipri ierobežota, tāpēc arī attīstība lēnāka vai nenotiek vispār;
* daudzi lauksaimnieki ir norādījuši, ka, saņemot privātas konsultācijas, uzticību konsultantam un līdz ar to sadarbību ir vājinājis aspekts, ka šim konsultantam kopā ar padomu bieži vien ir jāpārdod arī sava uzņēmuma izplatītais produkts;
* paši konsultanti ir izteikuši bažas, ka konsultāciju sistēmai kopumā nav stratēģiskas virzības, un tā vairāk risina problēmas *ad hoc* veidā.[[1]](#footnote-1)

Ievērojamā daļā Eiropas valstu (Somijā, Igaunijā, Zviedrijā, Slovākijā, Vācijā, Francijā, Slovēnijā, Īrijā, Lielbritānijā u.c.) meža īpašnieku informēšana konsultēšana, izglītošana un atsevišķu meža apsaimniekošanas pakalpojumu sniegšana tiek uzticēta publiskām iestādēm vai organizācijām ar valsts kapitāla līdzdalību, un 2019. gadā tika izveidota Eiropas meža konsultāciju organizāciju asociācija, kurā darbību koordinē Eiropas Meža institūts, un šīs asociācijas darbībā iesaistās arī LLKC Meža konsultāciju pakalpojumu centrs ([www.forext.eu](http://www.forext.eu)).

Ievērojot savu kā konsultāciju dienesta kompetenci un tiešu sadarbību ar lauksaimniekiem, kā arī plašo teritoriālo pārklājumu, LLKC īsteno informācijas analīzes un apmaiņas pasākumu kompleksu lauku attīstības politikas ieviešanai, kā arī novērtē saimniecības (sk. 1. pielikumu). Tas ietver valsts pārvaldes deleģēto uzdevumu izpildi atbilstoši normatīvajos aktos paredzētajiem deleģējumiem:

1. Ministru kabineta 2010. gada 12. janvāra noteikumu Nr. 30 “Kultūraugu ražības prognozēšanas, lauksaimniecības statistikas izlases apsekojumu veikšanas un bruto seguma aprēķināšanas kārtība” 2. punkts:
	1. laukaugu ražu prognozēšanas sistēmas uzturēšana un ikgadēju prognožu sagatavošana – kultūraugu sugu un grupu apsekošana un prognožu sagatavošana pa reģioniem pēc Centrālās statistikas pārvaldes publicētajiem datiem par sējumu un stādījumu izvietojumu valsts teritorijā iepriekšējā gadā;
	2. statistikas datu iegūšana un apkopošana par lauku saimniecībām – ikgadēja informācijas apkopošana par Latvijas lauksaimniecību, tostarp par zemes izmantošanu, kultūraugu platībām, kopražu, saražoto lopkopības produkciju, augkopības un lopkopības produkcijas izlietojumu u.c. atbilstoši Valsts Centrālās Statistikas pārvaldes sagatavotajam darba uzdevumam un aptaujas anketām;
	3. lauksaimniecības nozaru bruto seguma aprēķināšana – ikgadēju aprēķinu sagatavošana un publiskošana par augkopības kultūru un lauksaimniecības dzīvnieku grupām, lai palīdzētu lauku uzņēmējiem racionalizēt un optimizēt savu ražošanu;
2. Ministru kabineta 2017. gada 4. aprīļa noteikumu Nr. 195 “Lauku saimniecību uzskaites datu tīkla izveidošanas, uzturēšanas un darbības kārtība” 4. punkts:
	1. lauku saimniecību uzskaites datu tīklam (SUDAT) nepieciešamās informācijas sagatavošana – ikgadēja datu iegūšana, apkopošana un iesniegšana Agroresursu un ekonomikas institūtam tālākai analīzei, lai nodrošinātu Padomes 2009. gada 30. novembra Regulā (EEK) Nr. 1217/2009, ar ko izveido tīklu grāmatvedības datu savākšanai par ienākumiem un saimniecisko darbību lauku saimniecībās Eiropas Kopienā, noteikto prasību izpildi un datu iesniegšanu Eiropas Komisijai;
3. Ministru kabineta 2008. gada 18. augusta noteikumu Nr. 669 “Kārtība, kādā administrē un uzrauga lauksaimniecības risku fondu, nosaka iemaksu veikšanu un kompensāciju izmaksu no fonda” 17. punkts:
	1. nelabvēlīgo klimatisko apstākļu radīto zaudējumu novērtēšana saimniecībā – notiek tās saimniecības pārbaude, kura pieteikusi nelabvēlīgu klimatisko apstākļu radītus zaudējumus, un tiek novērtēts zaudējumu apmērs kompensācijas izmaksai.

Lauksaimniecības nozarē nodarbināto nepietiekamais izglītības līmenis ne tikai lauksaimniecībā un ar to saistītos specifiskos jautājumos, bet arī zināšanu trūkums par finansējuma piesaistīšanu, grāmatvedību un administratīvajām procedūrām ir būtiski iemesli, kuri kavē inovāciju un modernu tehnoloģiju ienākšanu nozarē, tā negatīvi ietekmē nozares konkurētspēju kopumā. Lauku saimniecību vadītāju struktūra pēc izglītības līmeņa rāda, ka no kopējā lauku saimniecību vadītāju skaita tikai 31,3% vadītāju ir iegūta lauksaimnieciskā izglītība – augstākā vai vidējā līmeņa (profesionālā) izglītība.

Tomēr kopš 2010. gada ir nozīmīgi palielinājies to lauku saimniecību vadītāju skaits, kas ir ieguvuši vismaz pamatapmācību vai formālu lauksaimniecisko izglītību, t.i., 46,8% no visiem saimniecību vadītājiem (2010. gadā – 38,52%). Savukārt to lauku saimniecību vadītāju skaits, kuriem ir tikai dzīves laikā iegūta praktiskā pieredze lauksaimniecībā, kopš 2010. gada ir būtiski samazinājies. 2016. gadā šādu saimniecību vadītāju skaits bija 53,22% salīdzinājumā ar 61,5% 2010. gadā.

Lai risinātu problēmas ar nozarei specifiskas izglītības un zināšanu nepietiekamību un sekmētu nozares attīstību un konkurētspēju, būtiski ir nodrošināt kvalitatīvas informācijas un labas un pārņemamas prakses pieejamību, kā arī veicināt inovāciju veidošanos un sadarbību starp pētniekiem un praktiķiem. Lai īstenotu šos uzdevumus, vienlaikus izpildot ES tiesību aktos noteiktos dalībvalsts pienākumus lauku attīstības un zivsaimniecības politikas jomā, LLKC ir deleģēta valsts pārvaldes uzdevumu izpilde:

1. Ministru kabineta 2014. gada 30. septembra noteikumu Nr. 599 “Noteikumi par Eiropas Lauksaimniecības garantiju fonda, Eiropas Lauksaimniecības fonda lauku attīstībai, Eiropas Jūrlietu un zivsaimniecības fonda, kā arī par valsts un Eiropas Savienības atbalsta lauksaimniecībai un lauku un zivsaimniecības attīstībai finansējuma administrēšanu 2014.–2020.gada plānošanas periodā” 20. punkts:
	1. Valsts Lauku tīkla sekretariāta pienākumu izpilde un aktivitāšu īstenošana – galvenie pienākumi ir nodrošināt kvalitatīvu informācijas apriti par aktuālu lauku attīstības informāciju, izzināt sabiedrības (piemēram, lauksaimnieku organizāciju, vietējās rīcības grupu) viedokli un apkopot un sniegt priekšlikumus lauku attīstības politikas veidošanas vajadzībām, pildīt Eiropas inovāciju partnerības lauksaimniecības ražīgumam un ilgtspējai tīkla kontaktpunkta Latvijā pienākumus un iesaistīties Eiropas Tīklā lauku attīstībai. Tāpat tiek īstenoti informatīvi pasākumi lauku teritoriju iedzīvotājiem, organizācijām un uzņēmējiem par Eiropas Lauksaimniecības fonda lauku attīstībai (turpmāk – ELFLA) atbalsta iespējām un lauksaimniecības un mežsaimniecības nozaru aktualitātēm (semināri, konferences), izplatīta labā prakse un veicināta pieredzes apmaiņa par ELFLA sniegto ieguldījumu lauksaimniecības un lauku teritoriju attīstībā, sagatavoti un izdoti informatīvi izdevumi lauksaimniekiem un mežsaimniekiem par nozares aktualitātēm, jaunāko pētījumu rezultātiem, speciālistu ieteikumiem u.c. svarīgu informāciju. Lai sekmētu lauku apvidu pievilcību un novērstu teritoriju iztukšošanos, tiek sniegts atbalsts lauku jauniešu uzņēmējdarbības veicināšanai. Tāpat tiek nodrošināta nozares nevalstisko organizāciju līdzdalība viedokļa paušanā ES institūciju darba grupās, kā arī citi lauku attīstību un ELFLA atbalsta ieviešanu sekmējoši pasākumi;
	2. Valsts Zivsaimniecības sadarbības tīkla sekretariāta pienākumu izpilde un aktivitāšu īstenošana – galvenie pienākumi ir nodrošināt kvalitatīvu informācijas apriti par zivsaimniecībai nozīmīgo teritoriju ilgtspējīgas attīstības jautājumiem un nozares aktualitātēm, izzināt sabiedrības (piemēram, zivsaimniecības nozares ražotāju un pārstrādātāju organizāciju, vietējās rīcības grupu) viedokli un apkopot un sniegt priekšlikumus zivsaimniecībai nozīmīgo teritoriju ilgtspējīgas attīstības un zivsaimniecības politikas veidošanas vajadzībām, iesaistīties Eiropas Zivsaimniecības teritoriju tīklā (*FARNET*) un veicināt zivsaimniecības vietējo rīcības grupu starpteritoriju un transnacionālo sadarbību. Tāpat tiek īstenota akvakultūras un piekrastes teritoriju ekonomiskās aktivitātes veicināšanas programma, lai sekmētu mazo akvakultūras un jūras piekrastes zvejniecības uzņēmumu attīstību, un sniegts atbalsts jauniešiem akvakultūras un zvejniecības uzņēmējdarbības veicināšanai. Tiek īstenoti informatīvi pasākumi zivsaimniecības nozares organizācijām un uzņēmējiem par Eiropas Jūrlietu un zivsaimniecības fonda (turpmāk – EJZF) atbalsta iespējām un zivsaimniecības nozares aktualitātēm (semināri, konferences), izplatīta labā prakse un veicināta pieredzes apmaiņa par EJZF sniegto ieguldījumu, tiek sagatavots un izdots informatīvs izdevums par akvakultūras un zivsaimniecības jautājumiem ar nozares aktualitātēm, jaunāko pētījumu rezultātiem, speciālistu ieteikumiem u.c. svarīgu informāciju;
2. Ministru kabineta 2013. gada 18. jūnija noteikumu Nr. 322 “Dzīvnieku pārvadāšanas noteikumi” 3. punkts:
	1. apmācības kursu nodrošināšana dzīvnieku pārvadātājiem un savākšanas centru personālam, ievērojot Padomes 2004. gada 22. decembra Regulas (EK) Nr. 1/2005 par dzīvnieku aizsardzību pārvadāšanas un saistīto darbību laikā un grozījumu izdarīšanu Direktīvās 64/432/EEK un 93/119/EK un Regulā (EK) Nr. 1255/97 17. pantā noteikto prasību par apmācības kursu īstenošanu, lai nodrošinātu dzīvnieku pārvadātāju un savākšanas centru personāla zināšanas un izpratni par dzīvnieku labturības prasībām un citām ar šiem procesiem saistītām tehniskām prasībām;
3. Ministru kabineta 2013. gada 8. janvāra noteikumu Nr. 21 “Kaušanai paredzēto lauksaimniecības dzīvnieku aizsardzības prasības” 5. punkts:
	1. kompetentās iestādes funkcija apmācības jomā par dzīvnieku aizsardzību nonāvēšanas un ar to saistīto darbību laikā, ievērojot Padomes 2009. gada 24. septembra Regulas (EK) Nr. 1099/2009 par dzīvnieku aizsardzību nonāvēšanas laikā 21. pantā minēto prasību dalībvalstij noteikt kompetento iestādi, kas ir atbildīga par mācību kursu pieejamības nodrošināšanu personālam, kurš saistīts ar dzīvnieku nonāvēšanu vai saistītām darbībām, kā arī kvalifikācijas sertifikātu izdošanu;
4. Ministru kabineta 2009. gada 11. augusta noteikumu Nr. 918 “Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību” 20. punkts:
	1. makšķerēšanas, vēžošanas un zemūdens medību karšu izplatīšana – karšu izplatīšana visā Latvijā, jo atbilstoši normatīvajiem aktiem par makšķerēšanu, vēžošanu un zemūdens medībām konkrētajam kalendārajam gadam ir jāiegādājas derīga makšķerēšanas, vēžošanas un zemūdens medību karte, kuras veidi, maksas lielums un iegādes iespējas noteiktas nacionālajos normatīvajos aktos.

Eiropas Komisija KLP nākotnes tiesību aktos skaidri ir iezīmējusi un noteikusi horizontālo mērķi – ar zināšanām, inovāciju un digitalizēšanu modernizēt lauksaimniecību un lauku apvidus, veicinot jaunā apgūšanu, kopīgošanu un tālāku izplatīšanu. Tostarp dalībvalstīm arī turpmāk tiek paredzēts obligāts pienākums izveidot nacionālu Kopējās Lauksaimniecības politikas tīklu. Tāpat ir noteikts, ka dalībvalstīm obligāti jānodrošina lauksaimniecības konsultatīvās sistēmas darbība (tostarp, pamatojoties uz jau esošajām struktūrām nacionālā līmenī), lai nodrošinātu konsultāciju sniegšanu lauksaimniekiem un citiem KLP atbalsta saņēmējiem. Ekonomiskās sadarbības un attīstības organizācija (*OECD*) savā pētījumā par inovācijām, lauksaimniecības produktivitāti un ilgtspējību Latvijā norādījusi, ka esošo inovāciju ieviešanai ir nepieciešama labi funkcionējoša zināšanu pārneses ķēde no inovāciju avotiem līdz saimniecībai. Šim nolūkam ir nepieciešami arī izglītoti saimniecību īpašnieki un kvalificēti speciālisti. Zināšanu pārneses pasākumi lauksaimniecībā un pārtikas rūpniecībā ar ES finansējuma palīdzību ir kļuvuši plašāk pieejami, un tie būtu jāturpina, lai atvieglotu lauksaimniecības darbaspēka piekļuvi zināšanām.[[2]](#footnote-2)

Papildus iepriekšminētajiem valsts deleģētajiem uzdevumiem LLKC kā komercpakalpojumus sniedz neatkarīgas konsultācijas un pakalpojumus lauksaimniecības, mežsaimniecības, zivsaimniecības un nelauksaimnieciskās uzņēmējdarbības nozarē. Tāpat tiek īstenotas licencētas profesionālās pilnveides izglītības programmas un zināšanu pārneses un informācijas pasākumi, kā arī sniegti konsultāciju pakalpojumi ES fondu finansētajos pasākumos:

* neatkarīgas konsultācijas un pakalpojumi lauksaimniecības (augkopība, lopkopība, ekonomika, grāmatvedība, tālākizglītība), mežsaimniecības, zivsaimniecības un nelauksaimnieciskās uzņēmējdarbības nozarē – kvalitātes standartu paaugstināšana atbilstoši sabiedrības interesēm galvenokārt ir vērsta uz mikrouzņēmumiem, mazajiem un vidējiem lauksaimniecības, mežsaimniecības un lauku teritoriju nelauksaimnieciskās uzņēmējdarbības uzņēmumiem, kuru iespējas izmantot neatkarīgas konsultācijas un pakalpojumus esošajā tirgū ir ierobežotas, jo attāluma un cenas dēļ nav vienkārši pieejamas konsultāciju un pakalpojumu sniegšanas vietas;
* profesionālās pilnveides izglītības programmas – LLKC darbojas kā akreditēta profesionālās tālākizglītības un pilnveides izglītības iestāde (akreditācijas derīguma termiņš: 28.03.2025.) un īsteno profesionālās pilnveides izglītības programmas “Bioloģiskā lauksaimniecība” (licences Nr. P-7491), “Lauksaimniecības pamati” (licences Nr. P-7480) un “Pamatnosacījumi pārtikas produktu ražošanai mājas apstākļos” (licencēšanas ID P-893);
* dalība ELFLA līdzfinansētu pasākumu īstenošanā (publiskie iepirkumi) – LLKC piedalās publiskajos iepirkumos ELFLA līdzfinansētu pasākumu īstenošanai un ir saņēmis līgumslēgšanas tiesības kā viens no pakalpojumu sniedzējiem, kas nodrošina:
	+ zināšanu pārneses (teorētiskās un praktiskās nodarbības) pasākumu īstenošanu lauksaimniecības, mežsaimniecības un pārtikas ražošanas nozarē nodarbinātajiem, kā arī lauksaimniecības un meža zemes īpašniekiem un tiesiskajiem valdītājiem;
	+ demonstrējumu ierīkošanu un īstenošanu lauksaimniecības nozarē;
	+ saimniecību un mežu apmeklējumu organizēšanu lauksaimniecības un mežsaimniecības nozarē nodarbinātajiem, kā arī lauksaimniecības un meža zemes īpašniekiem un tiesiskajiem valdītājiem;
	+ individuālu konsultāciju pakalpojumu sniegšanu lauksaimniecības un mežsaimniecības nozarēs par savstarpējās atbilstības prasībām, vides aizsardzību, higiēnu, dzīvnieku labturību un labiem lauksaimniecības un vides apstākļiem, videi draudzīgām saimniekošanas metodēm, meža apsaimniekošanu, klimata pārmaiņu ietekmi, saimniecības, uzņēmuma vai ieguldījuma ekonomisko un ekoloģisko rādītāju uzlabošanu, uzņēmuma izaugsmes un konkurētspējas sekmēšanu, kā arī nekaitīgumu klimatam un noturību pret klimata pārmaiņām;
* dalība ELFLA līdzfinansētu pasākumu īstenošanā (atklāti projektu iesniegumu konkursi) – LLKC piedalās un kā viens no:
	+ partneriem īsteno Eiropas inovāciju partnerības (EIP) lauksaimniecības ražīgumam un ilgtspējai darba grupu projektus inovāciju radīšanai lauksaimniecības nozarē;
	+ konsultāciju pakalpojumu sniedzējiem sadarbojas ar mazajām lauku saimniecībām (standarta izlaide līdz 15 000 *euro*) un palīdz tām sagatavot projekta iesniegumu, kas ietver darījumdarbības plāna izstrādi.

Sniedzot neatkarīgas konsultācijas un pakalpojumus lauksaimniecības (augkopība, lopkopība, ekonomika, grāmatvedība, tālākizglītība), mežsaimniecības, zivsaimniecības un nelauksaimnieciskās uzņēmējdarbības nozarē, LLKC darbojas jomā, kurā pastāv tirgus nepilnība un tirgus nav spējīgs nodrošināt sabiedrības interešu īstenošanu. LLKC pakalpojumu pārtraukšana reorganizācijas dēļ, ievērojot tā teritoriālo pārklājumu un pakalpojumu ekonomisko pieejamību galvenajai mērķauditorijai, rada risku mazo un vidējo saimniecību grupas turpmākai izaugsmei, kā arī darbības nostiprināšanai tirgū. Bez kompetentu speciālistu atbalsta, zināšanām un izpratnes par saimniekošanas specifiku un biznesa niansēm ir apdraudēta daļas saimniecību turpmāka saimnieciskā darbība, jaunu cilvēku ienākšana nozarē un saimniekošanas uzsākšana. Tas savukārt nozīmē, ka palielināsies to cilvēku skaits, kas būs spiesti meklēt darbu pilsētās, un lauku teritorijas iztukšosies vēl straujāk.

Tāpat LLKC, ievērojot tā kompetenci, piedalās dažādos starptautiskos projektos, lauksaimniecības, lauku attīstības un mežsaimniecības jomā, kas tiek finansēti no *Life*, *Horizon2020*, *Interreg*, *Erasmus+*, Latvijas-Lietuvas pārrobežu sadarbības programmas u.c. ārvalstu finanšu instrumentiem. Dalība šādos projektos dod iespēju pilnveidot LLKC speciālistu zināšanas, paaugstināt kompetenci, kā arī iepazīt labu un pārņemamu praksi, ko izmantot ikdienas darbā.

Zemkopības ministrija, gatavojoties jaunā plānošanas perioda sākumam, 2019. un 2020. gadā rīkojusi vairākas tematiskās grupas par KLP specifiskajiem mērķiem. Tajās ar nozares pārstāvju (NVO), citu sociālo partneru, kā arī valsts un pašvaldību iestāžu līdzdalību atbilstoši ES tiesību aktos noteiktajām prasībām sagatavota KLP Stratēģiskā plāna situācijas analīze, kā arī identificētas no tās izrietošās vajadzības. Diskusiju gaitā noskaidrotas vairākas vajadzības nozarē atbilstoši KLP specifiskajiem mērķiem saistībā ar lauksaimniecisko konsultāciju jomu:

* veicināt zināšanu un konsultatīvā atbalsta pieejamību, īpaši jaunajiem lauksaimniekiem un uzsācējiem un mazajām saimniecībām;
* paaugstināt zināšanu, izpratnes un prasmju līmeni lauksaimniecībā, mežsaimniecībā un pārtikas ražošanā;
* veicināt informācijas pieejamību un izpratni par augu aizsardzības līdzekļu lietošanu (pārtikas kvalitāte);
* sekmēt lauksaimniekiem un sabiedrībai informācijas pieejamību, mācību iespējas, pieredzes apmaiņu un demonstrējumu saimniecību pastāvēšanu, konsultāciju pieejamību, pētniecību un zinātni (konkurētspēja);
* veicināt apmācības, konsultācijas un pieredzes apmaiņu par labāko praksi, tostarp par lauksaimnieku kooperācijas iespējām un ieguvumiem, līdera nozīmi veiksmīgai attīstībai (piegādes ķēdes);
* veicināt zināšanu pilnveidošanos un pieredzes apmaiņu ilgtspējīgu lauksaimniecisko darbību īstenošanai praksē (vidrūpe);
* saglabāt lauksaimnieku un mežsaimnieku, kā arī citu zemes īpašnieku izglītošanu par bioloģiskās daudzveidības nozīmi un saglabāšanas iespējām (biodaudzveidība).

Ievērojot KLP identificētās vajadzības nozares izaugsmei un LLKC kompetenci un pieredzi, lai veicinātu tam deleģēto valsts pārvaldes uzdevumu izpildi, noteikt šādu LLKC vispārējo stratēģisko mērķi:

būt par vadošo lauksaimniecības un lauku uzņēmējdarbības konsultāciju uzņēmumu Latvijā ar 26 pakalpojumu sniegšanas punktiem, kas aptver visu valsts teritoriju un sniedz neatkarīgas konsultācijas lauksaimniecībā, mežsaimniecībā, zivsaimniecībā, lauku attīstībā un nelauksaimnieciskajā uzņēmējdarbībā.

Šis vispārējais stratēģiskais mērķis tiks iekļauts jaunajā LLKC vidēja termiņa darbības stratēģijā 2021.–2025. gadam, kuras projekts 2021. gada 4. janvārī Kapitālsabiedrību pārvaldības likumā noteiktajā kārtībā tika iesniegts izvērtēšanai un atzinuma sniegšanai Pārresoru koordinācijas centram. Stratēģijā noteikti finanšu un nefinanšu mērķi, kā arī specifiski valsts noteikti nefinanšu mērķi, kas ir saistīti ar LLKC uzdoto uzdevumu izpildi.

**IV. Valsts līdzdalības saglabāšanas juridiskais un ekonomiskais izvērtējums**

Atbilstoši Valsts pārvaldes iekārtas likuma 88. panta pirmās daļas prasībām publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1. tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā;
2. publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;
3. tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

 Atbilstoši šī informatīvā ziņojuma III nodaļā minētajam LLKC darbība atbilst Valsts pārvaldes iekārtas likuma 88. panta pirmās daļas 1. un 2. punkta nosacījumiem, jo LLKC sniedz specifiskus pakalpojumus jomā, kurā pastāv daļēja tirgus nepilnība, un LLKC darbība šo tirgus nepilnību novērš, turklāt LLKC sniedz pakalpojumus, kas ir stratēģiski svarīgi pašvaldību administratīvo teritoriju un lauksaimniecības nozares attīstībai.

 LLKC sniedz neatkarīgus konsultāciju pakalpojumus lauksaimniecības, mežsaimniecības, zivsaimniecības un nelauksaimnieciskās uzņēmējdarbības nozarē, un šie pakalpojumi ir minēto nozaru attīstības veicināšanas instruments apstākļos, kad tirgus pilnībā nenodrošina neatkarīgu konsultāciju un pakalpojumu pieejamību. Turklāt, tā kā izglītības sistēma gatavus speciālistus LLKC vajadzībām nesagatavo, LLKC iegulda laiku un finanšu līdzekļus darbinieku kvalifikācijas veidošanā un paaugstināšanā, lai radītu profesionālus konsultantus.

Analizējot pakalpojumu pieejamību brīvajā tirgū attiecībā uz iepriekšminētajiem konsultāciju pakalpojumiem, secināms, ka vērojama būtiska tirgus nepilnība – tirgus nenodrošina lauksaimniekiem un lauku uzņēmējiem visus nepieciešamos pakalpojumus.

Nozares uzņēmumiem ir svarīgi saņemt neatkarīgu kompleksu pakalpojumu, kas ietver konsultācijas lauksaimnieciskās ražošanas analīzē – augkopībā, lopkopībā, mežsaimniecībā, zivsaimniecībā, lauksaimniecības mehanizācijā, būvniecībā, arī konsultācijas par ekonomiku un grāmatvedības uzskaites kārtošanu un nodokļu aprēķinu. Šis pakalpojumu kopums pēc būtības nav šķirams un ir būtiski nepieciešams lauksaimniecības uzņēmumu sekmīgai darbībai un attīstībai.

Latvijā šādu pakalpojumu kompleksu lauksaimniekiem, mežsaimniekiem, zivsaimniekiem un lauku uzņēmējiem sniedz tikai LLKC un nav pieejami citi pakalpojumu sniedzēji, kas minētajās nozarēs sniegtu neatkarīgus kompleksus konsultāciju pakalpojumus.

2021. gada martā LLKC veiktā tirgus izpēte liecina, ka neatkarīgu konsultāciju pakalpojumu sniedzēju (tādu, kas par savu galveno uzdevumu neuzskata kādu preču, piemēram, minerālmēslu, augu aizsardzības līdzekļu, barības piedevu pārdošanu, u.tml.) ir ļoti maz (daži visā Latvijā). Pašlaik Latvijā nav iespējams atrast vairāk par diviem konsultāciju uzņēmumiem augkopībā (vienā no tiem strādā viens augkopības konsultants, un vienā no uzņēmumiem tas brauc sniegt pakalpojumus no Dānijas – pārsvarā dāņu zemniekiem, kas saimnieko Latvijā) un vienu lopkopības nozarē (sk. 2. pielikumu). Turklāt tie ir lielo saimniecību pieprasīti eksperti, un viņu pakalpojumi mazajām perifērijā esošajām saimniecībām nav pieejami lielo izmaksu un attāluma dēļ. Pakalpojumu sniedzēju cenas ir noteiktas pēc savstarpējās vienošanās atkarībā no pakalpojuma (konsultāciju) sarežģītības, skaita, attāluma un tamlīdzīgi. Turklāt minētie neatkarīgie konsultanti dod priekšroku slēgt līgumus tikai par pakalpojumiem ilgākam periodam – sezonai, gadam, kad pakalpojuma kopējā cena ir mērāma vairākos tūkstošos *euro*, bet mazām un pat vidējām saimniecībām tas ir pārāk dārgi. Šādu konsultāciju pakalpojumu sniedzēju mērķauditorija aprobežojas ar maksātspējīgāko Latvijas lielo saimniecību konsultēšanu un pakalpojumu sniegšanu (aptuvenā cena ~ 50 *euro*/h, kā arī transporta izdevumi).

Attiecībā uz transporta izdevumiem, ja pieņemam, ka viena kilometra izmaksas (bez cenā iekļauta laika patēriņa) ir 0,30 *euro*, bet LLKC, ievērojot tā reģionālo biroju izvietojumu, maksimālais attālums no biroja līdz saimniecībai un atpakaļ ir 100 km, transporta izdevumi veido 30,00 *euro*. Ja pakalpojumu sniedzēja uzņēmumā ir viens speciālists, tad attālums līdz klientam var sasniegt vismaz 600 km abos virzienos un tikai transporta izdevumi vien veidos 180 *euro*, bet pie tiem vēl ir jāpieskaita paša pakalpojuma cena. Tas nozīmē, ka maziem un vidējiem uzņēmumiem (īpaši attāliem no attīstības centriem, pierobežā) šis pakalpojums teorētiski ir pieejams, bet praktiski to saņemt nav iespējams. Tādējādi LLKC, ievērojot 26 reģionālo biroju izvietojumu visā Latvijā, var nodrošināt pieejamāku kopējo pakalpojuma cenu pēc iespējas tuvāk saimniecību atrašanās vietai. Maksimālā LLKC stundas izcenojuma likme ir 30,00 *euro*/h.

Komerciālie lauksaimnieki un kooperatīvi lielā mērā paļaujas uz komercorganizāciju sniegtajām konsultācijām un tehnoloģijām, ko saņem kā kompleksu pakalpojumu, piemēram, iegādājoties jaunu tehniku. Šie, lauksaimniekiem nepieciešamo resursu un tehnikas tirgošanas uzņēmumi konsultācijas asociē ar mārketingu, ir proaktīvi, organizē lauku dienas un demonstrācijas. Izglītība viņu iniciatīvā ir kā mārketinga blakusprodukts.[[3]](#footnote-3)

Vienlaikus jāņem vērā, ka komercorganizāciju mērķis galvenokārt ir pārdot savu produkciju. Tās nav ieinteresētas sniegt pilnīgu informāciju par dažādām alternatīvām (konkurentu ražojumiem), iespējamiem ieguvumiem vai blaknēm, lietojot kādu noteiktu produktu, piemēram, augu aizsardzības līdzekļus.[[4]](#footnote-4)

Atšķirības starp pakalpojumiem, ko sniedz individuāli konsultanti, konsultāciju organizācijas un organizācijas, kurās viena no darbības jomām ir konsultācijas (tātad komercorganizācijas), spilgti atspoguļojasES finansētā *Horizon202*0 projektā *i2connect*[[5]](#footnote-5) veiktā pētījuma rezultātos.

Pētījumā tika aicināti iesaistīties 50 AKIS potenciālie dalībnieki – tirdzniecības kompānijas *BalticAgro, BASF, Syngenta, Scandagra, Elagro Trade, Linas Agro, Bioenergy, Agrimatco, Timac Agro, Bayer, Corteva, Adama Latvia*, kooperatīvi *Latraps, Durbes Grauds, VAKS*, NVO – Zemnieku Saeima, Latvijas Liellopu gaļas audzētāju asociācija, zinātnes pārstāvji – LLU, Dārzkopības institūts, digitālais konsultants eAgranom, konsultāciju sniedzējs LLKC u.c.

Interesi piedalīties apliecināja astoņas organizācijas, no kurām divas norādīja, ka ir individuāli pakalpojumu sniedzēji, divas – ka pārstāv konsultāciju uzņēmumu, četras – ka pārstāv organizāciju, kurā viens no darbības veidiem iekļauj konsultatīvu komponentu (komercorganizācijas).

Ieskatam piedāvājam divas tabulas, kas raksturo pētījuma dalībnieku konsultāciju specializāciju (virzienu) un to kompleksumu, aprakstot darbības, kā šis pakalpojums tiek sniegts.

**1. tabula. Kādas ir jūsu organizācijas galvenās konsultāciju darbības? (Iespējamas vairākas izvēles)**

|  |  |  |  |
| --- | --- | --- | --- |
| **Galvenās konsultāciju darbības** | Individuāls konsultants | Konsultāciju uzņēmums | Uzņēmums ar konsultāciju komponenti |
| Izpratnes veidošana un zināšanu apmaiņas veicināšana | x | x | x | x | x | x | x |   |
| Konsultāciju un atbalsta sniegšana | x | x | x | x |   |   |   | x |
| Tīklošanās, komunikācijas atvieglošana, starpniecība | x |   | x |   |   |   | x |   |
| Apmācība un kapacitātes celšana | x | x | x | x |   | x |   |   |
| Atbalsta sniegšana, lai izstrādātu un īstenotu tiesību aktus un noteikumuslauksaimniecības inovācijām (nišas inovācija, *out-scaling/up-scaling* inovācija) | x | x | x |   |   |   | x |   |

Var secināt, ka pamatkonsultāciju sniegšanas darbības būtiski neatšķiras starp AKIS dalībnieku grupām: gan individuālie konsultanti, gan abu veidu uzņēmumi norāda ļoti plašu izmantoto darbību kopumu.

**2. tabula. Kāda veida konsultācijas jautājumus jūs (jūsu organizācija) sniedzat no šī saraksta? (Iespējamas vairākas izvēles)**

|  |  |  |  |
| --- | --- | --- | --- |
| **Konsultāciju virzieni** | Individuāls konsultants | Konsultāciju uzņēmums | Uzņēmums ar konsultāciju komponenti |
| Augkopība |   | x | x | x | x | x | x |   |
| Saimniecības tehnika |   |   | x |   | x |   | x |   |
| Dārzeņkopība |   |   | x | x |   |   | x |   |
| Augļkopība |   |   |   | x |   |   |   |   |
| Garšaugu audzēšana |   |   |   | x |   |   |   |   |
| Meža aizsardzība/saglabāšana |   |   | x |   |   |   |   |   |
| Lopkopība |   |   | x | x |   |   | x |   |
| Kokmateriālu un koksnes tirgi |   |   | x |   |   |   |   |   |
| Zivsaimniecība/akvakultūra |   |   | x |   |   |   |   |   |
| Kukaiņi/Biškopība |   |   | x | x |   |   |   |   |

Būtiskākas atšķirības redzamas 2. tabulā, kurā skaidri iezīmējas plašāks konsultāciju uzņēmumu pakalpojumu sniegšanas tvērums. To nosaka speciālistu pieejamība. Individuāls konsultants vienā nozarē nevar sniegt augsti profesionālus pakalpojumus citā nozarē. Turklāt lielu daļu šāda konsultanta laika aizņem klienta apmeklēšana uz vietas saimniecībā, un tas vai nu ierobežo sniegto konsultāciju skaitu, vai prasa būtisku specializāciju (piemēram, konsultants augu aizsardzības līdzekļu lietošanā ziemas un vasaras kviešiem). Savukārt uzņēmumi ar konsultāciju komponentu konsultāciju virzienus pieskaņo savai pārdodamajai produkcijai. Ja nozare ir augkopība, tad tie ir mēslošanas un augu aizsardzības līdzekļi vai lauksaimniecības tehnika. Šajā gadījumā konsultācija ir pieejama esošajiem vai potenciālajiem produkcijas iegādes klientiem, kas iegādājas būtisku produkcijas apjomu.

Abās tabulās apkopotā informācija apstiprina apgalvojumu par tirgus nepilnību Latvijā neatkarīgu lauksaimniecības, mežsaimniecības un zivsaimniecības konsultāciju pieejamībā.

Tirgus nepilnību raksturo telpā un laikā nesasniedzamas konsultācijas gan tematiski, gan pēc konsultāciju saņemšanas veida. Esošie tirgus dalībnieki reti vai nemaz nepiedāvā iespēju izglītoties, to aizstājot ar pakalpojuma sniegšanu.

Tāpēc LLKC kā neatkarīgam konsultāciju sniedzējam lauksaimniecības jomā būtu jānodrošina šādas neatkarīgas konsultācijas, lai lauksaimnieki varētu orientēties dažādu organizāciju produktu piedāvājumā un izvērtēt to lietošanas izmaksas un iespējamās sekas.[[6]](#footnote-6)

Neatkarīgas konsultācijas un pakalpojumus lauksaimniecības nozarē sniedz arī vairākas spēcīgākās kooperatīvās sabiedrības (sk. 2. pielikumu). Taču ir būtiska nianse – šādu konsultāciju pieejamība ir ierobežota, jo tās ir pieejamas tikai kooperatīvu biedriem, kas veido niecīgu īpatsvaru no kopējā lauksaimnieku skaita. Kooperācijas vājo attīstību Latvijā raksturo fakts, ka tikai nepilni 6% saimniecību no kopējā reģistrēto saimniecību skaita valstī ir biedri atbilstīgās kooperatīvajās sabiedrībās vai ražošanas organizācijās, kas specializējas piena, graudu, augļu un dārzeņu, lauksaimniecības tehnikas un gaļas nozarē.[[7]](#footnote-7)

Tāpat pieejamību kooperatīvo sabiedrību sniegtajām konsultācijām apgrūtina apstāklis, ka ne visu nozaru kooperatīvās sabiedrības sniedz konsultācijas, kooperatīvi darbojas konkrētos reģionos, turklāt tās piedāvā nevis konsultāciju un pakalpojumu kompleksu, bet tikai ar nozari saistītas konsultācijas (pakalpojumus), tāpēc kooperatīvu sniegtos pakalpojumus nevar uzskatīt par ekvivalentu LLKC sniegtajam kompleksajam pakalpojumam.

Tā kā kooperatīvi sniedz šādus pakalpojumus, tas liecina par šādu pakalpojumu trūkumu tirgū. Kooperatīvi ir spiesti biedru pieprasījuma spiediena dēļ veidot konsultantu štata vietas.

Arī mežsaimniecības nozarē ir pieejamas neatkarīgas konsultācijas un pakalpojumi kooperatīvu biedriem, bet kooperācija vēl ir vāji attīstīta, kooperatīvi izveidoti tikai dažos novados un tie piedāvā nevis konsultāciju un pakalpojumu kompleksu, bet tikai ar nozari saistītās konsultācijas (pakalpojumus).

Pamatoti var uzskatīt, ka mežsaimniecības nozarē neatkarīgas konsultācijas un pakalpojumus nodrošina LLKC Meža konsultāciju pakalpojumu centrs un mežsaimniecisko pakalpojumu kooperatīvās sabiedrības (turpmāk – MKPS), kā arī atsevišķas meža īpašnieku biedrības. Privātpersonām kopumā Latvijā pieder 1 436 138 ha mežaudžu platība, no kurām 925 474 ha (64%) pieder fiziskām personām, 423 048 ha (30%) – juridiskām personām un 87 616 ha (6%) – vietējām pašvaldībām.[[8]](#footnote-8) 2018. gadā privāto meža īpašnieku skaits sasniedza 113 600 personas un vidējais meža īpašuma lielums veidoja 13,34 ha: meža īpašniekiem fiziskām personām – 9,38 ha, bet meža īpašniekiem juridiskām personām – 90,26 ha, un tas ir iemesls meža apsaimniekošanas atšķirīgajiem mērķiem, apsaimniekošanas metodēm un tās intensitātei.[[9]](#footnote-9) Analizējot MKPS un meža īpašnieku biedrību nozīmi kopējā privāto meža platību apsaimniekošanā, var secināt, ka 2018. gadā MPKS biedru vidū bija aptuveni 1000 meža īpašnieku jeb 0,88% no kopējā meža īpašnieku skaita. Meža īpašnieku biedrībās ir orientējoši 2000 biedru, kas veido 1,7% no kopējā meža īpašnieku skaita. Tā kā viens meža īpašnieks var būt biedrs gan MKPS, gan meža īpašnieku biedrībā, var pieņemt, ka kopējais meža īpašnieku skaits MPKS un meža īpašnieku biedrībās sasniedz 2800 personu jeb 2,5% no kopējā meža īpašnieku skaita. Šo pieņēmumu apstiprina arī Lauku atbalsta dienesta dati par Lauku attīstības programmas 2014.–2020. gadam periodu: tie liecina, ka kopumā šajā periodā visos iesniegtajos mežsaimnieciskajos projektos līdz 2018. gada 22. oktobrim ir uzskaitīti 2511 projekta iesniedzēji ar pazīmi “MPKS biedrs” vai “meža īpašnieku biedrības biedrs”.[[10]](#footnote-10)

MPKS kopējā apsaimniekotā platība aizņem aptuveni 20 000 ha jeb 1,3% no kopējās meža platības apjoma privātajos mežos. Par meža īpašnieku biedrībās ietilpstošo biedru kopējo īpašumā vai apsaimniekošanā esošo meža platību nav pieejami publiski dati, un šo meža platību arī nevar pielīdzināt MPKS apsaimniekotajām platībām, jo meža īpašnieku biedrību darbība nav saistīta ar mežu apsaimniekošanas pakalpojumu sniegšanu biedriem un koksnes iepirkšanu.[[11]](#footnote-11)

Par MPKS, kas nodrošina neatkarīgas konsultācijas un pakalpojumus, var uzskatīt MKPS “Mežsaimnieks”, “L.V Mežs” un “Mūsu mežs”, kā arī mežsaimnieku apvienību “Krāslava”, meža īpašnieku apvienību “Bārbele” un “Meža konsultants”. Iepriekšminētās organizācijas nespēj nodrošināt visu meža īpašnieku konsultēšanu, tādēļ būtībā nepastāv savstarpēja konkurence, ne arī konkurence ar LLKC Meža konsultāciju pakalpojumu centru.

Aktīvi bezmaksas konsultācijas un bieži arī bezmaksas meža apsaimniekošanas pakalpojumus piedāvā uzņēmumi, kas iepērk koksni vai uzpērk meža īpašumus, piedāvājot arī, piemēram, koksnes apjoma noteikšanu cirtē. Tomēr, tā kā iepircēji šajā gadījumā ir ieinteresētā puse, nevar būt pārliecības par to, ka sniegtā konsultācija vai pakalpojums ir pilnībā neatkarīgs (vai tiek sniegta pareiza un precīza informāciju) un neveido interešu konfliktu.

LLKC Meža konsultāciju pakalpojumu centrs sniedz arī dažus pakalpojumus, ko aktīvi nodrošina tirgus, piemēram, meža inventarizācijas sagatavošanu, taču no kopējā tirgus segmenta šis apjoms nav liels un šis pakalpojums būtībā tiek piedāvāts kā kompleksa pakalpojuma daļa, jo meža inventarizācijas dati ir meža apsaimniekošanas plānošanas un turpmāko konsultāciju un pakalpojumu pamats.

Turpmākajā KLP periodā un atbilstoši Eiropas Komisijas saistošajiem dokumentiem, piemēram, ES Bioloģiskās daudzveidības stratēģija 2030, ir būtiski meža īpašniekiem sniegt zināšanas, konsultācijas un praktisku atbalstu mežu pielāgošanai klimata pārmaiņu izraisītajiem apdraudējumiem (tie ietver karstuma viļņus, vēja pastiprināšanos, kaitēkļu savairošanos). LLKC Meža konsultāciju pakalpojumu centrs to dara, integrējot visa spektra informācijā, apmācībā un pakalpojumu sniegšanā meža īpašniekiem.

Sniedzot pakalpojumus, LLKC savā darbībā ievēro konkurences neitralitātes principu un neizslēdz sadarbību ar dažādiem privātiem tirgus dalībniekiem – pakalpojumu sniedzējiem, nodrošinot tiem brīvu piekļuvi informācijai par iespējām kļūt par sadarbības partneriem līdzvērtīgos apstākļos. Tiek pilnveidotas arī iekšējās procedūras, lai nodrošinātu, ka šie principi pilnībā tiek ievēroti visā LLKC darbībā.

Veiktā tirgus izpēte atklāja, ka zivsaimniecības nozarē neatkarīgas konsultācijas pieejamas tikai LLKC.

Latvijā ir virkne uzņēmumu, kas sniedz pakalpojumus lauksaimniecības, mežsaimniecības un zivsaimniecības uzņēmumiem par pieteikumu sagatavošanu ES atbalsta saņemšanai vai grāmatvedības pakalpojumus, tomēr tā ir tikai viena daļa no šajās tautsaimniecības nozarēs uzņēmējiem nepieciešamajiem pakalpojumiem. Piemēram, kaut arī tirgū kopumā grāmatvedības uzskaites kārtošanas un nodokļu aprēķinu pakalpojums ir pieejams 75[[12]](#footnote-12) novados jeb 68% no novadu kopskaita, vēl arvien ir vērojama tirgus nepilnība, t.i., nav reģistrēts neviens uzņēmums ar nozares kodu “Uzskaites, grāmatvedības, audita un revīzijas pakalpojumi; konsultēšana nodokļu jautājumos”.

LLKC sniegtie pakalpojumi pozitīvi ietekmē arī citus sabiedrības aspektus, piemēram, pakalpojumu ņēmēju grāmatvedības dati tiek apstrādāti vienotā sistēmā, tādēļ izmaksu posteņi ir salāgoti un izmantojami lauksaimniecības produkcijas pašizmaksas aprēķiniem, saimniecību uzskaites datu tīkla (SUDAT) datu, kā arī investīciju u.c. projektu sagatavošanai. Sniedzot profesionālos pakalpojumus, aktīvi tiek izmantotas nozaru speciālistu zināšanas, tā veicinot izaugsmi profesionālajos sektoros augkopībā, lopkopībā u.c.

SUDAT datu sagatavošanā LLKC atbilstoši deleģētajam valsts pārvaldes uzdevumam apkopo lauku saimniecību grāmatvedības datus. Uzdevuma izpildes efektivitāti nodrošina vienotas metodoloģijas piemērošana (67% no saimniecībām, kas sniedz informāciju SUDAT, ir LLKC grāmatvedības klienti). Turklāt tas ir iespējams par pieejamāku cenu: to nodrošina vienota grāmatvedības uzskaites sistēma un kontu plāni, sistēmisks metodoloģiskais atbalsts, sistematizēta grāmatvežu apmācība SUDAT datu iegūšanai un apstrādei visā Latvijas teritorijā un to nodošanai Agroresursu un ekonomikas institūtam.

Jāuzsver, ka pietiekams pārtikas pašnodrošinājums iedzīvotājiem, kā arī attīstīta lauksaimniecības, tostarp pārtikas ražošanas nozare, ir vitāli svarīgs katras valsts pastāvēšanas pamatelements. Īpaši skaidri tas atklājas dažādās krīzes situācijās, piemēram, Covid-19 kontekstā. Turklāt lauksaimniecības nozarei ir liela nozīme darba tirgū un reģionālajā ekonomikā. Ievērojot lauksaimniecības nozares stratēģisko nozīmi tautsaimniecībā, Zemkopības ministrijai ir svarīgi nodrošināt, lai konsultāciju pakalpojumi saimniecībām būtu pieejami visā Latvijas teritorijā, kā arī lai visā Latvijas teritorijā tiktu iegūta ticama, kvalitatīvi apstrādāta informācija par lauku saimniecību datiem. LLKC iesaistīšanās SUDAT datu iegūšanā un apstrādē nodrošina ticamu un operatīvu informāciju politikas veidotājiem lēmumu pieņemšanai. Minētie dati ir būtiski, lai Zemkopības ministrija nodrošinātu ES tiesību aktos noteikto prasību izpildi.

Svarīgi arī piebilst, ka 13,6% visu LLKC sniegto pakalpojumu tiek sniegti tieši Austrumu pierobežas teritorijās, kurās atbilstoši Centrālās Statistikas pārvaldes informācijai atrodas visvairāk, t.i., 35%, no visu Latvijas saimniecību ar standarta izlaidi līdz 50 000 *euro*.

Analizējot iepriekšminēto, secināms, ka Latvijā pastāv daļēja tirgus nepilnība, jo pastāv vairāki ierobežojoši faktori, t.i., tirgū ir novērojams pieprasījums pēc konkrētiem konsultāciju pakalpojumiem, tomēr:

* nav komersantu, kas varētu nodrošināt pieprasījumu, – daļā Latvijas teritorijas administratīvo teritoriju vispār nav pieejami pakalpojumu sniedzēji lauksaimniecības, mežsaimniecības un zivsaimniecības konsultāciju jomā;
* ir nepietiekams pakalpojumu ģeogrāfiskais pārklājums – tirgū darbojas komersanti, kas spēj sniegt nepieciešamos pakalpojumus, tomēr to atrašanās vieta un līdz ar to pakalpojumi nav pieejami saprātīgā attālumā no saimniecības atrašanās vietas, bet tas sadārdzina pakalpojuma izmaksas, jo pakalpojuma sniegšana visā teritorijā, īpaši attālākajos pierobežas reģionos, ir saistīta ar papildu transporta izmaksām;
* ekonomiski nepieejami pakalpojumi – teritorijās, kurās šādi komersanti darbojas, to pakalpojumi lielākajai daļai potenciālo saņēmēju (sk. informāciju III nodaļā par mazo un vidējo lauku saimniecību īpatsvaru Latvijā) ir pārāk dārgi.

Ievērojot iepriekšminēto, LLKC sniegtie komercpakalpojumi 26 reģionālajos birojos visā Latvijā novērš minētās tirgus nepilnības. LLKC spēj nodrošināt pieejamas sniegto pakalpojumu izmaksas, jo LLKC dalībnieki nav izvirzījuši kapitālsabiedrībai uzdevumu iegūt noteiktu peļņu. Pakalpojumi tiek sniegti par cenu, kas pilnībā sedz pakalpojuma izmaksas, tajā skaitā attīstībai nepieciešamās izmaksas. Tādējādi netiek kropļots tirgus, bet gan ir novērstas tirgus nepilnības.

Komercpakalpojumiem ir būtiska vieta LLKC darbībā. 2020. gadā saskaņā ar operatīvajiem datiem komercieņēmumu daļa sasniedza 28 % no kopējā apgrozījuma. Kopējais komercdarbības finanšu apmērs 2020. gadā bija 10,4 miljoni *euro*.

 Zemkopības ministrija kopš 1991. gada, kad tika izveidots LLKC, lai sniegtu konsultāciju un izglītojošus pakalpojumus lauksaimniecības nozares uzņēmumiem un sekmētu to attīstību, ieguldījusi valsts budžeta līdzekļus lauku konsultatīvās un informācijas apmaiņas sistēmas izveidē Latvijā, lai LLKC varētu veiksmīgi pildīt izvirzītos uzdevumus lauksaimniecības nozares un lauku attīstībai.

Turklāt, ievērojot ES tiesību aktos noteiktās prasības[[13]](#footnote-13), visām dalībvalstīm līdz 2007. gada 1. martam bija jāizveido sistēma lauksaimnieku konsultēšanai par zemes un saimniecību pārvaldību jeb “saimniecību konsultatīvā sistēma”. Prasība par obligātu saimniecību konsultatīvās sistēmas darbību dalībvalstīs ir spēkā joprojām un būs spēkā arī vismaz līdz 2027. gadam. Būtiski, ka dalībvalstīm ir jānodrošina, lai sniegtās lauksaimnieciskās konsultācijas ir objektīvas (neatkarīgas) un konsultantiem nepastāv interešu konflikts.[[14]](#footnote-14) Turklāt minēts, ka piekļuve saimniecību konsultatīvajai sistēmai būtu jānodrošina tiem lauksaimniekiem, kuru piekļuve citiem konsultatīvajiem pakalpojumiem, kas nav saimniecību konsultatīvā sistēma, ir visvairāk ierobežota.[[15]](#footnote-15)

Vienlaikus jāņem vērā, ka LLKC pārveidošana par publisku aģentūru ir saistīta arī ar vairākiem finanšu riska faktoriem:

* atbilstoši Kapitālsabiedrību pārvaldības likuma 162. un 163. pantam, kuros noteikta kārtība kapitālsabiedrības iespējamajai pārveidošanai par publisku aģentūru, tas būtībā nozīmētu kapitālsabiedrības likvidāciju un izslēgšanu no komercreģistra. Šāda rīcība neatkarīgi no prasījuma summas lieluma un kredītsaistību atmaksas termiņa radītu pamatu kreditoriem pieteikt savu prasījumu tūlītēju izpildi. Atbilstoši LLKC 2020. gada operatīvā pārskata datiem kapitālsabiedrības ilgtermiņa un īstermiņa kredītsaistības 2020 gada 31. decembrī bija 0,44 miljonu *euro* apmērā;
* lai LLKC laikus un kvalitatīvi spētu pildīt valsts deleģētos uzdevumus, kā arī pilnveidotu komercpakalpojumu klāstu un nodrošinātu sniegto pakalpojumu pieejamību visā Latvijā, izmantojot 26 reģionālo biroju pārklājumu, LLKC nepieciešami regulāri kapitālieguldījumi pamatlīdzekļos un infrastruktūrā. LLKC kapitālsabiedrības statusā var viegli piesaistīt kredītresursus infrastruktūras pilnveidošanai un saimnieciskās darbības uzlabošanai. Ar savlaicīgiem kapitālieguldījumiem LLKC var uzturēt un pilnveidot esošos kvalitātes rādītājus gandrīz visās savas darbības jomās, gan pildot valsts deleģētos uzdevumus, gan sniedzot komercpakalpojumus ar augstu pievienoto vērtību. Mainot kapitālsabiedrības statusu un reorganizējot LLKC publiskās aģentūras statusā, aģentūrai nebūs iespējams īstenot kapitālieguldījumus valstij būtiskas tautsaimniecības nozares attīstības veicināšanai, kā to nodrošina LLKC, turklāt pastāv risks, ka pēc reorganizācijas pakalpojumus, kam nepieciešami augstas kvalitātes standarti, sabiedrība varēs saņemt tikai vairākus gadus vēlāk pēc būtiskiem ieguldījumiem no valsts budžeta. Publiskas aģentūras statusā valstij būs jāfinansē būtiska daļa amortizācijas izdevumu, kas patlaban tiek segti no LLKC komercdarbības ieņēmumiem, kā arī esošo kredītu atmaksa;
* saskaņā ar Kapitālsabiedrību pārvaldības likuma 164. pantu pēc kapitālsabiedrības likvidācijas iestādes (publiskās aģentūras) vadītājs divu mēnešu laikā pēc iestādes (aģentūras) darba sākuma rakstveidā paziņo attiecīgajam darbiniekam (amatpersonai) par grozījumiem darba līgumā, ievērojot Valsts un pašvaldību institūciju amatpersonu un darbinieku atlīdzības likumā noteikto. Ja darbinieks pēc paziņojuma saņemšanas nepiekritīs noteiktajiem grozījumiem darba līgumā vai mēneša laikā nesniegs atbildi, vadītājam ar darbinieku jāizbeidz darba tiesiskās attiecības. Šāda situācija rada būtisku risku, ka īsā laikā LLKC var tikt izbeigtas darba tiesiskās attiecības ar ievērojamu skaitu darbinieku, bet tas varētu radīt traucējumus vai pat pārtraukumu LLKC pamatfunkciju izpildē. Tas nozīmē, ka ne tikai būtiski samazinātos ieņēmumi no aģentūras sniegtajiem pakalpojumiem, bet arī iekasēto nodokļu apmērs valsts budžetā. Tajā pašā laikā neatkarīgi no darba tiesisko attiecību izmaiņām LLKC būs jāatrod jauni pietiekami kvalificēti darbinieki vai jāspēj īsā periodā apmācīt jaunus speciālistus, lai pēc iespējas nodrošinātu pamatfunkciju izpildes nepārtrauktību (atjaunošanu) iespējami īsākā laikā. Personāla sastāva maiņa, ievērojot LLKC esošo pieredzi personālvadībā, radīs būtiskus papildu izdevumus, jo būs nepieciešami ārpakalpojumi – ekspertu piesaiste;
* reorganizējot LLKC no kapitālsabiedrības par publisku aģentūru, valstij būs jāatsakās no sabiedrībai svarīgiem un nepieciešamiem komercdarbības pakalpojumiem un jāpārņem LLKC attiecīgais pieskaitāmo izmaksu slogs. Pēc aprēķiniem, netiešo izmaksu daļa, kas tiek attiecināta uz komercpakalpojumiem, gadā veido aptuveni 538 tūkst. *euro*. Izveidojot publisku aģentūru, valstij būtu jāfinansē, piemēram, visi administrācijas izdevumi no valsts budžeta. Tas nozīmē, ka Zemkopības ministrijai ir ievērojami racionālāk administrēt LLKC kapitālsabiedrības statusā, turklāt valsts interesēs ir panākt mazākas kopējās izmaksas par deleģēto uzdevumu izpildi.

LLKC juridiskā statusa maiņa, to pārveidojot par publisko aģentūru, ilgtermiņā ietekmētu situāciju tautsaimniecībā lauksaimniecības un mežsaimniecības nozarē, īpaši pakalpojumu pieejamību mazajām un vidējām saimniecībām un to turpmāko attīstību. Identificētie riska faktori, pārveidojot LLKC no kapitālsabiedrības par publisko aģentūru:

* atbilstošu speciālistu trūkums – publiskajai aģentūrai ir jāveic amatu klasifikācija, tostarp amatus iedalot amatu kvalifikācijas kategorijās un to saskaņojot ar Valsts kanceleju un nozares ministriju. Turklāt valsts politikas mērķis ir samazināt valsts sektorā strādājošo skaitu, tādējādi LLKC publiskas aģentūras statusā, uzņemoties jaunas funkcijas, nebūtu iespējams palielināt nodarbināto skaitu atbilstoši nepieciešamo funkciju izpildei;
* konkurētspējīgs atalgojums – darba samaksu publiskajā aģentūrā nosaka atbilstoši Valsts un pašvaldību institūciju amatpersonu un darbinieku atlīdzības likumam, tāpēc LLKC publiskas aģentūras statusā, ņemot vērā valsts vienotās atlīdzības sistēmu, rastos problēmas nodrošināt konkurētspējīgu atalgojumu un darba apstākļus kvalificētiem atsevišķu lauksaimniecības nozares un jomu speciālistiem, kuru darbs ir būtisks sekmīgai LLKC darbībai. LLKC jau patlaban kā valsts kapitālsabiedrībai ir problemātiski nodrošināt konkurētspējīgu atalgojumu atsevišķu nozaru un jomu speciālistiem, pēc kuriem ir liels pieprasījums nozares privātajā sektorā: privātie komersanti, kas darbojas tehnikas tirdzniecībā vai dažādu bioloģisko un ķīmisko materiālu izplatīšanā, vienlaikus pircējiem sniedzot arī konsultācijas, ir spējīgi darbiniekiem maksāt daudz lielāku atalgojumu. LLKC iegulda gan finanšu, gan laika resursus savu darbinieku apmācībā un izglītošanā, bet tos bieži vien pārvilina privātie komersanti, piedāvājot konkurētspējīgāku atalgojumu, tāpēc, ievērojot šādu speciālistu trūkumu valstī kopumā, nodrošināt konkurētspējīgu atalgojumu ekspertiem publiskas aģentūras statusā nebūtu iespējams – tiks zaudēti LLKC pamatfunkciju izpildei būtiski cilvēkresursi;
* finanšu resursi – publiskas aģentūras finanšu resursi tiek uzglabāti kontā Valsts kasē, nevis bankā, kā tas ir kapitālsabiedrībai, tāpēc LLKC publiskas aģentūras statusā nebūtu pieejami aizdevumi un tas ierobežotu uzņēmuma operatīvu rīcību, kā arī liegtu veidot uzkrājumus investīcijām dalībai projektos, kuros sākotnēji jāiegulda kapitālsabiedrības finanšu resursi līdz to atmaksai no atbildīgajām institūcijām, vai neparedzētiem gadījumiem, piemēram Covid-19 infekcijas izplatības radīto seku novēršanai;
* publiska aģentūra Likumā par budžetu un finanšu vadību noteiktajā kārtībā patstāvīgi veido publiskas aģentūras budžetu, un to apstiprina Ministru kabinets. Publiskas aģentūras budžeta apstiprināšanas process var būt neparedzams un ilgstošs, tā ierobežojot LLKC operatīvās rīcības iespējas;
* ierobežota pakalpojumu sniegšana – tā kā aģentūra nedarbojas kā komersants, tā nevar tikt iesaistīta komercpakalpojumu sniegšanā lauksaimniecības nozarēs (augkopībā, lopkopībā u.c.), kā arī lauksaimniecības uzņēmumu grāmatvedības uzskaites vešanā. Tas nozīmē, ka būtu apgrūtināta pieeja nozares faktiskajiem operatīvajiem datiem, kas nepieciešami politikas plānošanai un kas tiek iegūti, pastāvīgi kontaktējoties ar lauksaimniekiem un analizējot viņu grāmatvedības uzskaites datus;
* publiskai aģentūrai pakalpojumu tarifikācijā nav atļauts iekļaut peļņas daļu, un tas ierobežo sniegto pakalpojumu attīstību. Vienlaikus, aizliedzot peļņu, var rasties situācija, kad publiskas aģentūras sniegtā pakalpojuma cena atšķirsies no tirgus cenas, tāpēc var rasties pārmetumi no kompetentajām iestādēm konkurences aizsardzības jomā par tirgus kropļošanu, bet tas var novest pie aizlieguma sniegt pakalpojumus.

Ievērojot iepriekš minētos riska faktorus, tiktu apdraudēti līdzšinējie finanšu un cilvēkkapitāla ieguldījumi pilnvērtīgi funkcionējošas sistēmas izveidē, kā arī apdraudēta ES un nacionālo tiesību aktu prasību ieviešana lauku attīstības, lauksaimniecības, mežsaimniecības un zivsaimniecības nozarē. Kopumā LLKC pārveidošana par publisku aģentūru ilgtermiņā apdraud lauksaimniecības nozares izaugsmi, kā arī mazo un vidējo saimniecību turpmāku attīstību un konkurētspēju.

Papildus Valsts pārvaldes iekārtas likuma 88. panta otrajā daļā ir noteikts, ka, veicot izvērtējumu, kas pamatotu, ka citādā veidā nav iespējams efektīvi sasniegt šī likuma 88. panta pirmajā daļā noteiktos mērķus, publiska persona konsultējas ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem. LLKC un Zemkopības ministrija ir konsultējusies ar Konkurences padomi un sešām lauksaimniecības nozari pārstāvošajām biedrībām, kas ietilpst Lauksaimnieku nevalstisko organizāciju konsultatīvajā padomē[[16]](#footnote-16), kā arī ar biedrību “Latvijas Republikas Grāmatvežu asociācija”. Konkurences padome ir sniegusi atzinumu (3. pielikums), kurā secināts, ka LLKC, sniedzot konsultēšanas pakalpojumus lauksaimniecības, mežsaimniecības, zivsaimniecības un nelauksaimnieciskās uzņēmējdarbības nozarē, novērš daļēju tirgus nepilnību VPIL 88. panta pirmās daļas 1. punkta izpratnē. Arī organizācijas paudušas viedokli, ka tās atbalsta valsts (Zemkopības ministrijas personā) līdzdalības saglabāšanu LLKC un informatīvā ziņojuma tālāku virzību, lai LLKC arī turpmāk varētu sniegt gan sabiedriskos pakalpojumus, gan neatkarīgas konsultācijas un pakalpojumus lauksaimniecībā, mežsaimniecībā, zivsaimniecībā, lauku attīstībā un nelauksaimnieciskajā uzņēmējdarbībā visā Latvijas teritorijā (sk. 4.–10. pielikumu). LLKC ir nepieciešamās iestrādnes, specifiskās zināšanas un kompetences, kā arī resursi, lai sniegtu minētos pakalpojumus augstā līmenī.

Ievērojot minēto, valsts līdzdalības saglabāšana LLKC ir būtiska, lai arī turpmāk nodrošinātu LLKC deleģēto valsts pārvaldes uzdevumu izpildi un Latvijas saistību izpildi lauksaimniecības datu ziņošanas jomā ES, kā arī sniegtu pakalpojumus lauku saimniecību attīstības un konkurētspējas nodrošināšanai.

Tādējādi ir pamats secināt, ka LLKC komercdarbība atbilst Valsts pārvaldes iekārtas likuma 88. panta pirmās daļas 1. punktam un valsts līdzdalība LLKC ir saglabājama arī turpmāk.

**V. Priekšlikums turpmākai rīcībai**

Ievērojot informatīvajā ziņojumā izklāstīto, Zemkopības ministrija ierosina saglabāt valsts līdzdalību LLKC.

Zemkopības ministrs K. Gerhards

1. Ronlyn Duncan, Manaaki Whenua; Nicholas Kirk, Manaaki Whenua (2020) Understanding producers’ perspectives on primary industry advisory services in New Zealand: a literature review https://www.mpi.govt.nz/dmsdocument/41028/direct [↑](#footnote-ref-1)
2. Inovācijas, lauksaimniecības produktivitāte un ilgtspējība Latvijā.
Pieejams: [www.zm.gov.lv/public/ck/files/OECD\_petijums\_LAT.pdf](http://www.zm.gov.lv/public/ck/files/OECD_petijums_LAT.pdf) [↑](#footnote-ref-2)
3. Šūmane, S., Grīviņš, M., Tisenkopfs, T. (2014). AKIS and advisory services in Latvia. Report for the AKIS inventory (WP3) of the PRO AKIS project. PRO-AKIS project report. [↑](#footnote-ref-3)
4. Pētījums par lauksaimnieku, mežsaimnieku un pārtikas ražotāju nepieciešamajām konsultācijām un apmācībām <https://www.arei.lv/sites/arei/files/files/lapas/Apmaciba_konsultaciju%20atskaite_2013.pdf> [↑](#footnote-ref-4)
5. Viens no projekta pamatmērķiem ir uzlabot un klasificēt konsultantu nozīmi interaktīvos inovāciju procesos dažādos mērogos. Tam nepieciešama labāka izpratne par Lauksaimniecības zināšanu un inovāciju sistēmu (AKIS), lai konsultāciju pakalpojumu sniedzēji spētu labāk sadarboties AKIS. [↑](#footnote-ref-5)
6. Pētījums par lauksaimnieku, mežsaimnieku un pārtikas ražotāju nepieciešamajām konsultācijām un apmācībām <https://www.arei.lv/sites/arei/files/files/lapas/Apmaciba_konsultaciju%20atskaite_2013.pdf> [↑](#footnote-ref-6)
7. VĒRTĪBAS VEIDOŠANĀS PĀRTIKAS ĶĒDĒ. Specifiskais mērķis NR. 3 Uzlabot lauksaimnieku stāvokli pievienotās vērtības veidošanas ķēdē. SITUĀCIJAS ANALĪZE. Zemkopības ministrija. 2020. gads. Pieejams: [www.zm.gov.lv/public/ck/files/SM\_3\_vertibas\_kedes.pdf](http://www.zm.gov.lv/public/ck/files/SM_3_vertibas_kedes.pdf) [↑](#footnote-ref-7)
8. Donis, J. Pārskats par Meža attīstības fonda pasūtīto pētījumu. Pētījuma nosaukums “Privāto mežu apsaimniekošanas un meža īpašumu konsolidācijas un kooperācijas procesa monitorings”, 2018. [↑](#footnote-ref-8)
9. Donis, J. Pārskats par Meža attīstības fonda pasūtīto pētījumu. Pētījuma nosaukums “Privāto mežu apsaimniekošanas un meža īpašumu konsolidācijas un kooperācijas procesa monitorings”, 2018. [↑](#footnote-ref-9)
10. Bērmanis, R., Straupe, I., Bērziņa, A. EUROPEAN UNION FUNDING FOR IMPROVEMENT OF FOREST OWNERS' KNOWLEDGE AND PROMOTION OF COOPERATION IN LATVIA. Eiropas valstu simpozijs par Mežu pielāgošanu klimata izmaiņām, metodes, rīki un projekti. Toulouse, Francija, 2019. [↑](#footnote-ref-10)
11. Turpat. [↑](#footnote-ref-11)
12. Ādažu, Aizputes, Aglonas, Aknīstes, Alojas, Alsungas, Amatas, Apes, Auces, Babītes, Baldones, Beverīnas, Brocēnu, Burtnieku, Carnikavas, Cesvaines, Dagdas, Dundagas, Durbe, Engures, Ērgļu, Garkalnes, Grobiņas, Iecavas, Ikšķiles, Ilūkstes, Jaunjelgavas, Jaunpiebalgas, Jaunpils, Kandavas, Kārsavas, Ķeguma, Ķekavas, Kocēnu, Kokneses, Krāslavas, Krimuldas, Krustpils, Lielvārdes, Līvānu, Līgatnes, Lubānas, Mālpils, Mārupes, Mazsalacas, Mērsraga, Naukšēnu, Nīcas, Pārgaujas, Pļaviņu, Priekuļu, Raunas, Rembates, Riebiņu, Rojas, Ropažu, Rucavas, Rūjienas, Rundāles, Salacgrīvas, Salas, Salaspils, Saulkrastu, Sējas, Skrīveru, Skrundas, Tērvetes, Vaiņodes, Varakļānu, Vecpiebalgas, Vecumnieku, Viesītes, Viļakas, Viļānu un Zilupes novadā [↑](#footnote-ref-12)
13. Padomes Regulas (EK) Nr. 1782/2003 13. pants: <https://eur-lex.europa.eu/eli/reg/2003/1782/oj/?locale=LV> [↑](#footnote-ref-13)
14. Priekšlikuma Eiropas Parlamenta un Padomes Regulai, ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Eiropas Parlamenta un Padomes Regulu (ES) Nr. 1305/2013 un Eiropas Parlamenta un Padomes Regulu (ES) Nr. 1307/2013, 13. panta 3. punkts: <https://eur-lex.europa.eu/legal-content/LV/TXT/?uri=COM%3A2018%3A392%3AFIN> [↑](#footnote-ref-14)
15. Eiropas Parlamenta un Padomes Regulas (ES) Nr. 1306/2013 14. pants: <https://eur-lex.europa.eu/legal-content/LV/TXT/?uri=celex%3A32013R1306> [↑](#footnote-ref-15)
16. Biedrības “Lauksaimnieku organizāciju sadarbības padome”, “Zemnieku saeima”, a “Latvijas Zemnieku Federācija”, “Latvijas Lauksaimniecības kooperatīvu asociācija”, “Latvijas Jauno zemnieku klubs” un “Latvijas bioloģiskās lauksaimniecības asociācija” [↑](#footnote-ref-16)